รัฐบาลไทย-ข่าวทำเนียบรัฐบาล-รองนายกรัฐมนตรี เปิดงานนิทรรศการโครงการกำลังใจในพระดำริฯ ที่ออสเตรีย
วันอังคารที่ 15 พฤษภาคม 2561
รองนายกรัฐมนตรี เปิดงานนิทรรศการโครงการกําลังใจในพระดําริฯ ที่ออสเตรีย
รองนายกรัฐมนตรี เปิดงานนิทรรศการโครงการกําลังใจในพระดําริฯ ที่ออสเตรีย ภายใต้แนวคิด “From ‘Projects’ (Inspire, Bangkok Rules) to ‘Products’: Lessons learned from Thailand’s Corrections-based Rehabilitation Programmes”
เมื่อวันที่ 14 พฤษภาคม 2561 เวลา 14.00 น. พลอากาศเอก ประจิน จั่นตอง รองนายกรัฐมนตรี และรัฐมนตรีว่าการกระทรวงยุติธรรม ในฐานะหัวหน้าคณะผู้แทนไทย ได้เป็นประธานในพิธีเปิดงานนิทรรศการ “โครงการกําลังใจในพระดําริพระเจ้าหลานเธอ พระองค์เจ้าพัชรกิติยาภา” ระหว่างการประชุมคณะกรรมการว่าด้วยการป้องกันอาชญากรรมและความยุติธรรมทางอาญา สมัยที่ 27 (The 27th Commission on Crime Prevention and Criminal Justice : CCPCJ) โดยมีผู้บริหารระดับสูงของผู้อํานวยการใหญ่สํานักงานป้องกันยาเสพติดและปราบปรามอาชญากรรมแห่งสหประชาชาติ (United Nations Office on Drugs and Crime : UNODC) นาย Jeremy Douglas ผู้แทนภูมิภาคเอเชียตะวันออกเฉียงใต้และแปซิฟิก พร้อมด้วยคณะผู้แทนไทยและแขกผู้มีเกียรติ เข้าร่วมในพิธีเปิดนิทรรศการดังกล่าว ณ ห้องโถง Rotunda ศูนย์การประชุมสหประชาชาติ กรุงเวียนนา สาธารณรัฐออสเตรีย
โอกาสนี้ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม พร้อมด้วยคณะเจ้าหน้าที่โครงการกําลังใจในพระดําริฯ ได้ให้การต้อนรับและให้ข้อมูลเกี่ยวกับโครงการกําลังใจในพระดําริฯ ที่ได้รับพระกรุณาธิคุณจากพระเจ้าหลานเธอ พระองค์เจ้าพัชรกิติยาภา ทรงเป็นองค์ประธานก่อตั้งโครงการกําลังใจฯ เมื่อปี พ.ศ. 2549 ซึ่งในปัจจุบันโครงการกําลังใจฯ ได้แผ่ขยายภารกิจการพัฒนาพฤตินิสัยและแก้ไขผู้ต้องขัง และเตรียมความพร้อมก่อนปล่อยไปยังเรือนจําและทัณฑสถานต่าง ๆ รวม 18 แห่ง
สําหรับนิทรรศการ ภายใต้แนวคิด “From ‘Projects’ (Inspire, Bangkok Rules) to ‘Products’: Lessons learned from Thailand’s Corrections-based Rehabilitation Programmes” ที่ทางกระทรวงยุติธรรม โดยสํานักกิจการในพระดําริฯ จัดขึ้นในครั้งนี้ มีสาระสําคัญเพื่อนําเสนอผลการดําเนินงานด้านกระบวนการแก้ไขฟื้นฟูผู้ต้องขัง ผ่านการให้ความรู้ การสร้างอาชีพ และการพัฒนาผลิตภัณฑ์ฝีมือผู้ต้องขัง ซึ่งประกอบไปด้วย 5 ส่วนหลัก ได้แก่
1. ที่มาและความสําเร็จของโครงการกําลังใจ
2. การพัฒนาความรู้ให้กับผู้ต้องขังผ่านโครงการปัญญาบําบัด (Cognitive Transformation)
3. การพัฒนาผลิตภัณฑ์ฝีมือผู้ต้องขัง โดยจัดแสดงตัวอย่างผลงานผลิตภัณฑ์ฝีมือผู้ต้องขัง ซึ่งโครงการกําลังใจในพระดําริฯ ได้ร่วมกับศูนย์ศิลปาชีพระหว่างประเทศ (SACICT) พัฒนางานฝีมือผู้ต้องขังให้มีความประณีตสวยงาน และมีความทันสมัย สอดคล้องกับความต้องการของตลาด ซึ่งงานที่นํามาจัดแสดงได้แก่ งานสม็อคจากทัณฑสถานหญิงกลาง งานควิลท์จากทัณฑสถานหญิงพิษณุโลก สร้อยคอถักโครเชต์จากเรือนจํากลางขอนแก่น พร้อมงานเครื่องไม้และเครื่องหนังจากเรือนจํากลางสมุทรปราการ
4. การพัฒนาพฤตินิสัยและฝึกอาชีพผู้ต้องขังภายในเรือนจํา เช่น การเปิดร้านกาแฟกําลังใจ “INSPIRE by Princess” เพื่อให้ผู้ต้องขังได้มีพื้นที่ในการทดลองทําร้านกาแฟและฝึกวิชาชีพชงกาแฟ และการส่งเสริมให้ผู้ต้องขังเตรียมความพร้อมก่อนปล่อยไปฝึกวิชาชีพเศรษฐกิจพอเพียง
5. การนําเสนอนิทรรศการ “คนต้นแบบ” เพื่อบอกเล่าเรื่องราวของอดีตผู้ต้องขังที่ได้รับโอกาสและการสนับสนุนจากโครงการกําลังใจในพระดําริฯ เช่น นายวีรภาพฯ เจ้าของร้านก๋วยเตี๋ยวกําลังใจ นายผดุงศักดิ์ฯ ปราชญ์ชาวบ้านด้านการเกษตรและการทําเศรษฐกิจพอเพียง รวมทั้ง นางสาวเพชร ฯ เจ้าของธุรกิจตัดเย็บเสื้อผ้า เป็นต้น
ทั้งนี้ นิทรรศการนี้ จะจัดต่อเนื่องไปจนถึงวันที่ 18 พฤษภาคม 2561
หมายเหตุ : วันและเวลาในข่าว เป็นวันและเวลาท้องถิ่นของสาธารณรัฐออสเตรีย ซึ่งช้ากว่าประเทศไทยประมาณ 5 ชั่วโมง
.....................................................................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)